சென்னை மெரினா, உழைப்பாளர் சிலை அருகே இளம்பெண் ஒருவர் நடந்து சென்றுகொண்டிருந்தார். அவரைப் பின்தொடர்ந்து வந்த ஒருவர், அந்தப் பெண்ணிடமிருந்து செல்போனைப் பறித்துக்கொண்டு ஓடினார். இதனால் அதிர்ச்சியடைந்த அவர், அந்தப் பகுதியில் உள்ள ஆட்டோ டிரைவர்களிடம் விவரத்தைத் தெரிவித்தார். அப்போது, உழைப்பாளர் சிலை அருகே பாதுகாப்புப் பணியில் காவலர் ராஜதுரை இருந்துள்ளார். அவருக்குத் தகவல் தெரிந்ததும் திருடனை விரட்டியுள்ளார். திருடன்,மெயின் சாலையிலிருந்து கடற்கரை சர்வீஸ் சாலை வழியாக ஓடத் தொடங்க, அவரை விடாமல் விரட்டிய ராஜதுரை, நீச்சல்குளம் அருகே மடக்கிப் பிடித்தார். திருடன், அண்ணாசதுக்கம் போலீஸ் நிலையத்தில் ஒப்படைக்கப்பட்டார். இந்தத் தகவலை அறிந்த கமிஷனர் ஏ.கே.விஸ்வநாதன், காவலர் ராஜதுரையை நேரில் அழைத்துப் பாராட்டிப் பரிசு வழங்கினார். அது, என் வாழ்நாளில் மறக்க முடியாத சம்பவம் என்று நெகிழ்ச்சியுடன் தெரிவித்தார் காவலர் ராஜதுரை.